**LECTIO DIVINA –TURÍČNA NEDEĽA**

**PRIJMITE DUCHA SVÄTÉHO**

**SLOVO NA DNES:**  Sk 2, 1-11; Ž 103; 1 Kor. 12, 3-7.12-13; Jn. 20, 19-23

**Pomôcky:** 7 sviečok s názvami darov Ducha Svätého položených okolo Paškála.

**Vhodná pieseň.**

**UVEDENIE:**

*Duch Svätý je dar, ktorý Pán dáva svojim učeníkom, aby mohli pokračovať v jeho misii. Odkryme tento veľký dar ukrytý v stretnutí s Ježišom, aby sme mohli žiť v istote, že jeho Duch v nás splodí citlivosť voči tým, ktorí trpia, snahu o spravodlivosť a silnú nádej.*

**1. Úvodná modlitba**

Pane Ježišu, tvoj Duch Svätý kedysi vanul na tvojich učeníkov.

Daj, aby dnes vanul rovnako nad každým z nás,

aby sme zažili nové Turíce v našom živote i v našich komunitách. 

Nech zažívame tvoju živú prítomnosť,

ako to spoznali tvoji učeníci,

a nech sa cítime tebou poslaní.

Dnes nás nanovo naplň tvojím Svätým

Duchom a premeň naše srdcia,

aby sme svoj život žili naplno, a tak boli radostnými svedkami tvojho Slova.

Učiň, Pane, aby sme

okúsili tvoju prítomnosť,

ktorá premieňa náš život,

komunity a celú Cirkev.

Amen.

**I. LECTIO**

**Čo hovorí text? – Jn 20, 19-23**

***Povzbudenie:*** *Spoločenstvo, ktoré vzniklo z prvých svedkov zmŕtvychvstania, bolo dielom toho istého Ducha Božieho, ktorý osvietil mysle Ježišových učeníkov, a oni takto začali chápať celú hĺbku jeho diela. Počúvajme.*

Večer v ten istý prvý deň v týždni, keď boli učeníci zo strachu pred Židmi zhromaždení za zatvorenými dverami, prišiel Ježiš, stal si doprostred a povedal im: „Pokoj vám!“ Ako to povedal, ukázal im ruky a bok. Učeníci sa zaradovali, keď videli Pána.

A znova im povedal: „Pokoj vám! Ako mňa poslal Otec, aj ja posielam vás.“ Keď to povedal, dýchol na nich a hovoril im: „Prijmite Ducha Svätého. Komu odpustíte hriechy, budú mu odpustené, komu ich zadržíte, budú zadržané.“

**Otázky k prečítanému:**

* V ktorý deň a v akom čase sa ukázal Ježiš svojim učeníkom?
* Prečo boli učeníci zhromaždení za zatvorenými dverami?
* Ako ich zdraví Ježiš? Ako reagujú učeníci?
* Akým spôsobom a prečo im Ježiš vysvetľuje dar Ducha Svätého?
* Akú moc odovzdáva Ježiš svojím učeníkom?

**II. MEDITATIO**

**Čo mne/nám hovorí text?**

***Povzbudenie:*** *Aj dnes môžu byť Turíce. Pán Ježiš, ktorý vylial na nás svojho Ducha v deň nášho krstu, neprestáva obnovovať tento dar, aby sme mohli pokračovať v poslaní, ktoré On dostal od Otca.*

* Aké mám skúsenosti z pôsobenia Ducha Svätého v mojom živote?
* Aj dnes žijeme uzavretí a ustráchaní. Aké veci ma napĺňajú obavami a uzatvárajú ma do seba?
* Nechávam sa viesť pri svojich každodenných činnostiach vnuknutiami Ducha Svätého? Do akej miery ho nechávam na mňa vplývať a zasahovať do mojich plánov?
* Duch svätý je závanom Zmŕtvychvstalého, je neviditeľný. Akým spôsobom by sme mali zviditeľňovať jeho prítomnosť v našich životoch?

**III. ORATIO**

**Ako odpoviem Pánovi motivovaný jeho Slovom?**

***Povzbudenie:*** *Bez Ducha Svätého by modlitba bola nemožným dialógom. On je ten, ktorý v nás vzdychá, aby sme sa mohli modliť tak, ako potrebujeme. Ním povzbudení sa nanovo obráťme k Otcovi, ktorý nikdy nesklame vo svojej pomoci a sile.*

* *Po krátkej osobnej modlitbe sa môžeme nahlas podeliť s vlastnou modlitbou. Taktiež môžete recitovať responzóriový žalm na túto nedeľu (Ž 103).*

**IV. CONTEMPLATIO**

**Čo konkrétne mám vykonať?**

***Povzbudenie:*** *Sv. Vincent pravidelne vyzýval zaobliecť sa do Ducha Kristovho: treba sa zaobliecť do ducha Ježiša Krista.*

“Ó, Spasiteľu! Ó, Otče! Naším poslaním je obliecť sa do Ducha Ježiša Krista! Znamená to, že sa musíme stále zdokonaľovať a všímať si ľudí navôkol, slúžiť kňazom. Musíme sa snažiť napodobňovať Ježišovu dokonalosť a snažiť sa jej približovať. Tiež to znamená, že sami nezmôžeme nič. Duch Ježiša Krista nás bude pritom napĺňať a posilňovať. Treba však pritom vedieť, že jeho Duch je daný tým, ktorí žijú podľa kresťanských právd; ich skutky, ich činy sú pretkané duchom Božím. Boh vzbudzuje takéto povolania v našej Spoločnosti, aby ste si z nich brali príklad a konali rovnako. Misionári vyzdvihovali kresťanské čnosti a priali si zaodieť sa do Ducha evanjelia, aby žili tak, ako žil náš Pán, a konali tak, aby sa jeho Duch prejavil na celej Spoločnosti a na každom jednom z nich, vo všetkých ich dielach.” (XI, 410-411)

* **Predsavzatie:** Porozmýšľaj nad nejakými konkrétnymi skutkami, ktoré ti pomôžu zaobliecť sa do Ducha Ježiša Krista.
* **Ako komunita:** Čo môžete urobiť, aby sa zrealizovalo poslanie zmierenia, ku ktorému nás posiela Ježiš?

**Záverečná modlitba**

Duchu Svätý, príď z neba
a vyšli nám zo seba
žiaru svetla pravého.

Príď k nám, Otče chudobných,
Darca darov sľúbených,
svetlo srdca bôľneho.

Tešiteľ si najlepší,
ó hosť duše najsladší,
ty sladké občerstvenie.

V práci si poľahčenie,
v sparne si ovlaženie,
v plači si potešenie.

Svetlo oblažujúce,
naplň myseľ aj srdce
ľudu tebe verného.

Bez pomocnej milosti
človek žije v hriešnosti,
nie je v ňom nič dobrého.

Očisť, čo je skalené,
zavlaž, čo je znavené,
uzdrav, čo je zranené.

Ohni, čo je stŕpnuté,
zohrej, čo je skrehnuté,
naprav, čo je zblúdené.

Daruj svojim veriacim,
s dôverou ťa prosiacim,
svätú milosť sedmorú.

Daj za čnosti odmenu,
daj smrť dobrú blaženú,
daj nám radosť trvalú.

**Fuentes: “Tú tienes palabras de vida, Ciclo “C”; obras completas de San Vicente de Paúl.;** [www.lectionautas.com](http://www.lectionautas.com) ; “Sigueme”, Ciclo C. Lectio Divina CELAM

**Lectio anteriores: www.cmperu.com.pe**